MIRROR日前美加巡唱返港,吸引數百鏡粉(粉絲暱稱)接機,其間「神徒」(盧瀚霆粉絲暱稱)與「姜糖」(姜濤粉絲暱稱)爭位,先口角繼而有肢體碰撞,最後要警員和機場保安處理。姜濤昨天(22日)出席謝票後就回應事件,到晚姜濤再開Ig直播分享感受,已有一段時間沒有開Ig直播的姜濤表示好緊張,其間還不時嘆氣及苦笑,他曾跟公司商量是否要開Live,擔心會產生不同討論及報道,但他也想分享內心說話。
姜濤提及粉絲接機釀衝突一事,姜濤表示自己在一兩日內,聽到事件的不同版本,也嘗試了解事件,但他發覺100人有100種說法,現階段無法考證整件事,他說:「我覺得成件事更加緊要嘅係,無論發生乜嘢事,都係安全為主,呢個係由我哋一出道開始已秉持嘅態度,呼籲大家嘅一個聲音。」
對於粉絲之間衝突嚴重了,粉絲之間隔膜愈嚟愈大,姜濤慨嘆也不知怎樣做:「我哋一直都有呼籲,大家要小心安全為主,追星支持我哋好值得開心,出道第6年我都覺得唔真實,會有好大班人支持我哋,行完tour有好多支持者支持,更加希望大家支持我哋係開心嘅。」
姜濤坦言好心痛大家:「冇人希望支持自己嘅人受到委屈及受傷,唔想支持自己嘅同時受到任何傷害,因為我覺得身為Artist最大責任,要帶到歡樂畀所有支持者,我喺呢一行學習緊嘅,亦希望我可以做到嘅嘢。」
姜濤提到和Anson Lo當天臨落機前已知道事件:「當時大家真係唔知點算,我哋都好灰心,本身開心由tour返嚟,好掛住家人﹑掛住香港﹑掛住fans,懷住終於返屋企嘅心情,抖一抖努力出發下一站,冇諗過會發生呢啲事。我同阿Lo有商量過應該點做,但結果係冇結果,我哋唔知點做,冇辦法,唔知點做,呢個問題好難解決,所以先開Live跟大家交流下,我哋仲可以做啲乜嘢呢?」
姜濤續說:「我同Anson Lo都有去諗,我哋係咪仲有地方做得唔夠好呢?係咪可以做多一步,避免呢啲事情發生,係咪自己做得唔好先令事情發生,係咪要同大家Say Sorry,如果有做得唔好地方,喺度同大家抱歉,可能我更加好方式處理啩,但我冇頭緒可以做啲乜嘢,唯一我可以做嘅,透過直播話畀大家聽,無論支持我哋定係個人,要有好身體﹑好心情先令你哋生活更愉快。
老實講,我同Anson Lo因為呢啲事情唔開心過,有畀呢啲事影響到,但由《造星》到𠵱家各自經歷好多嘢,我哋一開始係好單純嘅後生仔,出道短短5﹑6年,經歷咁多嘢時候,我哋係有互相唔理解過,但後來都知道大家因為緊張我哋﹑惜我哋,先有呢啲事發生,所以好好彩係好好嘅朋友,亦因為我哋係好朋友,先更加難過,唔知點做。」
姜濤一直以來希望自己做得好些:「無論乜嘢事都好,盡量成為大家嘅榜樣,So Far都未做到,好多地方大家都批評得啱,我好多地方做得不足夠,我想話畀大家聽,我係一直知道,好努力及客觀地了解自己,啱嘅我會聽,但喺網絡世界要分辨真假,係一個學問。
今(昨)日謝票粉絲好擔心我,大家唔使擔心,我OK,相信我都經歷過唔算太少嘢,我都大個仔,過多幾日都25歲,有能力去消化好多事情,包括呢個Live我都思考好耐先決定開。如果我哋做得唔啱,希望大家可以督促及指正我哋,我哋入得呢行,要有心臟承受呢啲,死啦﹗我唔知開完呢個Live後,有啲乜嘢報道會...開完呢個Live係咪好事呢?
我到𠵱家都唔知,我好耐唔夠膽咁樣講嘢,我發現有時講多錯多,希望大家相信我今日所講所有嘢,出自我內心真實一部分諗法,有啲地方講得唔夠好,或唔認同,但唔緊要,點解我哋每個人咁特別,我哋有唔同諗法,我都嘗試令自己成為一個可以包容任何意見嘅藝人,唔希望活喺自己世界嘅藝人,唔會逃避任何聲音,我想話畀大家聽,嚟緊姜濤都25歲,希望呢個世界所有人都有一個將心比己心態就夠,呢個界冇分啱同錯,只有唔同立場,唔同觀點。」